OBRAZLOŽITVENI MEMORANDUM

Zadnji protokol k Sporazumu o partnerstvu v ribiškem sektorju med EU in Marokom je bil parafiran 25. februarja 2011. Obsegal naj bi obdobje enega leta, od 28. februarja 2011 do 27. februarja 2012.

Potem ko sta ga 13. julija 2011 podpisali obe podpisnici Sporazuma, se je Protokol začasno in retroaktivno od 28. februarja 2011 začel uporabljati na podlagi Sklepa Sveta 2011/491/EU o podpisu, v imenu Evropske unije, in začasnem uporabljanju Protokola med Evropsko unijo in Kraljevino Maroko, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju.

Da bi lahko Svet naposled v imenu Unije sklenil Protokol, je moral Evropski parlament na podlagi člena 218(6)(a) Pogodbe o delovanju Evropske unije dati soglasje k sklenitvi. Vendar je Parlament 14. decembra 2011 z glasovanjem sprejel odločitev, da ne soglaša s sklenitvijo, 15. decembra pa je o tej odločitvi uradno obvestil Svet.

Evropska unija zato ne more skleniti Protokola. V skladu s členom 25(2) Dunajske konvencije o pogodbenem pravu se začasna uporaba pogodbe prekine, če ena pogodbenica obvesti drugo pogodbenico, s katero ima sklenjeno začasno pogodbo, o svojem namenu, da ne bo postala pogodbenica pogodbe.

Komisija na podlagi tega predlaga, naj Svet prekliče svoj Sklep o podpisu in začasni uporabi Protokola, Vlada Maroka pa naj se obvesti o navedenem Sklepu.

2011/0466 (NLE)

Predlog

SKLEP SVETA

o preklicu Sklepa Sveta 2011/491/EU o podpisu, v imenu Evropske unije, in začasnem uporabljanju Protokola med Evropsko unijo in Kraljevino Maroko, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43 Pogodbe v povezavi s členom 218(5) Pogodbe,

ob upoštevanju predloga Evropske komisije[1],

ob upoštevanju naslednjega:

1. Protokol, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju (v nadaljnjem besedilu: Protokol) se v skladu s Sklepom Sveta 2011/491/EU z dne 12 julija 2011[2] začasno uporablja od 28. februarja 2011.

2. V odgovor na zaprosilo Sveta z dne 15. julija 2011 v skladu s členom 218(6)(a) Pogodbe o delovanju Evropske Unije je Evropski parlament 14. decembra 2011 z glasovanjem sprejel odločitev, da ne soglaša s sklenitvijo Protokola s strani Sveta[3].

3. Zato je treba preklicati Sklep Sveta 2011/491/EU in Maroko uradno obvestiti o prekinitvi začasne uporabe Protokola v skladu s členom 25(2) Dunajske konvencije o pogodbenem pravu –

SPREJEL NASLEDNJI SKLEP:

Člen 1

Sklep Sveta 2011/491/EU o podpisu, v imenu Evropske unije, in začasnem uporabljanju Protokola med Evropsko unijo in Kraljevino Maroko, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju, se prekliče.

Člen 2

Predsednik Sveta je pooblaščen, da imenuje pristojne osebe, ki so v skladu s členom 25(2) Dunajske konvencije o pogodbenem pravu pooblaščene, da Kraljevino Maroko uradno obvestijo, da Evropska unija ne namerava več postati pogodbenica Protokola. To obvestilo se pošlje v obliki pisma.

Vsebina pisma je priložena temu sklepu.

Člen 3

Ta sklep začne veljati z dnem sprejetja.

Člen 4

Ta sklep se objavi v Uradnem listu Evropske unije .

V Bruslju,

Za Svet

Predsednik

Priloga

Pismo Evropske unije

Spoštovani,

v zvezi s Protokolom med Evropsko unijo in Kraljevino Maroko, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju, ki je bil parafiran 25. februarja 2011, glede njegove začasne uporabe, kot sta se v členu 12 Protokola dogovorili in s podpisom Protokola dne 13. julija 2011 sprejeli obe pogodbenici:

Evropska unija obvešča Kraljevino Maroko, da v skladu s členom 25(2) Dunajske konvencije o pogodbenem pravu ne namerava več postati pogodbenica zgoraj navedenega protokola.

Prejmite izraze mojega globokega spoštovanja.

V imenu Evropske unije

[1] [Dodaj sklic.]

[2] UL L 202, 5.8.2011, str. 1.

[3] [Dodaj sklic na uradno obvestilo.]